Un consilier al lui Ponta anunță o nouă lege a grațierii

Gyorgy Frunda a declarat, într-un interviu la la RFI, că „în mod calm, trebuie redactat un alt proiect de lege de grațiere a infracțiunilor mici, a infractorilor primari, care au comis găinării”. Aceasta, a spus el, ar rezolva problema suprapopulării penitenciarelor.

„Penitenciarele românești sunt suprapopulate și că această problemă trebuie rezolvată. În mod calm, trebuie redactat un alt proiect de lege de grațiere a infracțiunilor mici, a infractorilor primari, care au comis găinării, infracțiuni mici, cotidiene și care fiind la prima condamnare, poate statul să le întindă o mână de eliberare, de reeducare socială și prin asta să rezolve și problema suprapopulării penitenciarelor”, a spus Frunda.

El a comentat că legea care era în Parlament trebuia respinsă, politic neexistând, în acest moment, altă soluție.

„Cred că nu era politic altă soluție decât respingerea acestui proiect de lege, pentru că populația îl interpreta ca un proiect făcut în favoarea reprezentanților PSD care sunt în pușcărie, a baronilor locali, a oamenilor politici care au fost condamnați. De aceea, această lege trebuia respinsă, e o decizie politică corectă”, a spus Frunda.

În opinia sa, „infracțiunile de corupție, infracțiunile cu violență, infracțiunile de viol, omor, tâlhărie, toate acestea trebuie exceptate de la grațiere și trebuie grațiați doar cei care au săvârșit infracțiuni ușoare, furturi mici, alte infracțiuni de intenție sau din culpă, care pot fi grațiate”.

„Acest proiect trebuie supus dezbaterii publice, trebuie să se facă absolut deschis, transparent, trebuie discutat cu ONG-urile care apără drepturile omului, trebuie ascultați judecătorii, avocații, experții în domeniu, trebuie ascultată societatea civilă și pe urmă trebuie intrat cu proiectul respectiv în Parlament”, a mai spus Frunda.